Διεθνές Φεστιβάλ Ταινιών Μικρού Μήκους Δράμας

Το **Διεθνές Φεστιβάλ Ταινιών Μικρού Μήκους Δράμας** (αγγλικά: *Drama International Short Film Festival*, DISFF)  είναι ετήσια κινηματογραφική διοργάνωση που διεξάγεται στην πόλη της Δράμας, αναγνωρισμένο από την Ευρωπαϊκή Ακαδημία Κινηματογράφου. Αποτελεί την κυριότερη διοργάνωση για την ταινία μικρού μήκους στην Ελλάδα και μία από τις σημαντικότερες στη Νοτιοανατολική Ευρώπη. Το φεστιβάλ διοργανώνει πρόγραμμα έξι ημερών τον Σεπτέμβριο κάθε έτους και οι κύριοι χώροι που φιλοξενείται είναι το Δημοτικό Ωδείο Δράμας και ο κινηματογράφος Ολυμπία.

Ο θεσμός λειτουργεί ως προκριματικό φεστιβάλ για τα Βραβεία Όσκαρ της Αμερικανικής Ακαδημίας Κινηματογράφου, τα Βραβεία της Ευρωπαϊκής Ακαδημίας Κινηματογράφου (EFA) και τα Βραβεία BAFTA της Βρετανικής Ακαδημίας Κινηματογράφου. Οι υποψήφιοι σκηνοθέτες πληρούν τις προϋποθέσεις για να συμμετάσχουν στα ευρωπαϊκά βραβεία κινηματογραφικών ταινιών.
 
Στο φεστιβάλ παρουσιάζεται ο ετήσιος Ελληνικός Διαγωνισμός που προβάλλει τις καλύτερες νέες ταινίες από την Ελλάδα, αλλά και ο Διεθνής Διαγωνισμός που αφορά ταινίες μικρού μήκους από όλο τον κόσμο, καθώς επίσης διοργανώνονται και παράλληλες εκδηλώσεις, όπως συνεντεύξεις, παρουσιάσεις βιβλίων, πάνελ συζητήσεων και δικτύωση για δημιουργούς και επαγγελματίες.

## Ιστορία
Το Φεστιβάλ ταινιών μικρού μήκους στη Δράμα πραγματοποιήθηκε για πρώτη φορά το 1978, με πρωτοβουλία της Κινηματογραφικής λέσχης Δράμας. Αρχικά, οι διοργανώσεις επικεντρώνονταν στην προβολή της εγχώριας παραγωγής ταινιών μικρού μήκους. Η αυξανόμενη απήχηση οδήγησε στη σταδιακή του αναβάθμιση. Η ανταπόκριση των δημιουργών ταινιών μικρού μήκους, καθώς και του κοινού, ήταν από την αρχή ενθουσιώδης. Λίγα χρόνια αργότερα, το Φεστιβάλ υιοθετήθηκε από τον Δήμο Δράμας και στη συνέχεια, στα μέσα της δεκαετίας του '80, από το Ελληνικό Δημόσιο.  Το 1995, το φεστιβάλ απέκτησε εθνική εμβέλεια και εντάχθηκε στο Εθνικό Πολιτιστικό Δίκτυο Πόλεων, υπό την αιγίδα του Υπουργείου Πολιτισμού. Ένα έτος αργότερα, το 1996, καθιερώθηκε το Διεθνές Διαγωνιστικό Τμήμα, το οποίο προσέδωσε στη διοργάνωση τον διεθνή χαρακτήρα που διατηρεί μέχρι σήμερα.

## Σημασία και Ρόλος
Το φεστιβάλ λειτουργεί ως πλατφόρμα ανάδειξης για νέους Έλληνες κινηματογραφιστές και θεωρείται σημείο εκκίνησης για την επαγγελματική τους σταδιοδρομία. Σκηνοθέτες των οποίων η καριέρα συνδέθηκε με τη συμμετοχή ή τη βράβευσή τους στη Δράμα περιλαμβάνουν, μεταξύ άλλων, τον Γιώργο Λάνθιμο, τον Βασίλη Κεκάτο και τη Ζακλίν Λέντζου. Πέρα από την καλλιτεχνική του διάσταση, αποτελεί σημαντικό πολιτιστικό γεγονός για την πόλη της Δράμας και την Περιφέρεια Ανατολικής Μακεδονίας και Θράκης.

## Δομή και Προγράμματα
Το πρόγραμμα του φεστιβάλ περιλαμβάνει πολλαπλά διαγωνιστικά και πληροφοριακά τμήματα:
* **Διεθνές Διαγωνιστικό**
* **Εθνικό Διαγωνιστικό**
* **Διεθνές Σπουδαστικό**
* **Διεθνές Animation**
* **Εθνικό Σπουδαστικό**
* **Kiddo**: Πρόγραμμα ταινιών για παιδιά.
* **Cinematherapy**: Πρόγραμμα με ταινίες που εστιάζουν σε θέματα ψυχικής υγείας.

## Επαγγελματικές Δράσεις - Agora
Παράλληλα με το καλλιτεχνικό του πρόγραμμα, το φεστιβάλ έχει αναπτύξει ένα ισχυρό επαγγελματικό τμήμα, το *Agora Short Film Market*, το οποίο στοχεύει στην υποστήριξη της παραγωγής και της διανομής ταινιών μικρού μήκους. Οι δράσεις του περιλαμβάνουν το *Drama Pitching Lab*, ένα εργαστήριο όπου δημιουργοί παρουσιάζουν τα σχέδια των ταινιών τους σε επαγγελματίες του κλάδου, και το *Drama Lab*, για την ανάπτυξη σεναρίων.

## Βραβεία και υποψηφιότητες
### Κύρια Βραβεία
Το ανώτατο βραβείο του Εθνικού Διαγωνιστικού Τμήματος είναι ο **Χρυσός Διόνυσος**, ο οποίος απονέμεται στην καλύτερη ταινία. Στο Διεθνές Διαγωνιστικό Τμήμα, η αντίστοιχη κορυφαία διάκριση είναι το **Grand Prix**.

Περισσότερες από 2.000 ταινίες υποβάλλονται κάθε χρόνο και αρμόδια επιτροπή επιλέγει περίπου 50-60 ταινίες για προβολή στο διαγωνισμό κατά τη διάρκεια του φεστιβάλ. Ο Καλλιτεχνικός Διευθυντής του Φεστιβάλ με πρότασή του στο ΔΣ επιλέγει και συγκροτεί την Κριτική Επιτροπή που αποτελείται από πέντε μέλη και τα οποία προέρχονται από τον διεθνή κινηματογράφο και τα μέσα μαζικής ενημέρωσης. 
Τα βραβεία που απονέμονται κάθε χρόνο για το Ελληνικό διαγωνιστικό τμήμα είναι τα εξής:
* Χρυσός Διόνυσος (Βραβείο Καλύτερης Ταινίας)
* Καλύτερης Σκηνοθεσίας
* Καλύτερου Σεναρίου
* Καλύτερου Ντοκιμαντέρ
* Βραβείο *Έλληνες του Κόσμου «Σωκράτης Δημητριάδης»*
* Βραβείο «Τώνια Μαρκετάκη»

Η Κριτική Επιτροπή του Φεστιβάλ επίσης μπορεί να απονείμει επιπλέον τιμητικές διακρίσεις και επαίνους για επιμέρους κατηγορίες όπως: διεύθυνση φωτογραφίας, Α' ανδρικής και Α' γυναικείας ερμηνείας, ήχου, μοντάζ, ενδυματολογίας, σκηνογραφίας, μακιγιάζ, ειδικών εφέ).

## Παραπομπές

## Εξωτερικοί σύνδεσμοι
* 
* Φεστιβάλ Ταινιών Μικρού Μήκους Δράμας στην IMDB

*

Κατηγορία:Φεστιβάλ κινηματογράφου
Κατηγορία:Φεστιβάλ κινηματογράφου στην Ελλάδα
Κατηγορία:Πολιτισμός στη Δράμα
Κατηγορία:Εκδηλώσεις στη Δράμα